CELEX: 
Language: fi
Date: 2018-12-14 00:00:00
Title: KOMISSION DELEGOITU ASETUS (EU) …/…, turvapaikka-, maahanmuutto- ja kotouttamisrahaston perustamisesta annetun Euroopan parlamentin ja neuvoston asetuksen (EU) N:o 516/2014 liitteen II muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Turvapaikka-, maahanmuutto- ja kotouttamisrahaston perustamisesta annetussa Euroopan parlamentin ja neuvoston asetuksessa (EU) N:o 516/2014
                  1
                siirretään komissiolle valta antaa delegoituja säädöksiä asetuksen 26 artiklassa säädettyjen edellytysten mukaisesti.
            
            
               Asetuksen (EU) N:o 516/2014 16 artiklan 2 kohdassa komissiolle siirretään valta tarkistaa delegoidulla säädöksellä asetuksen (EU) N:o 514/2014 15 artiklassa tarkoitetun väliarvioinnin yhteydessä liitettä II, jossa esitetään luettelo asetuksen 16 artiklassa ja johdanto-osan 38 kappaleessa tarkoitetuista erityistoimista.
            
            
               Muuttovirtojen dynaamisen luonteen vuoksi tarvitaan yhteistä joustavaa lähestymistapaa, jonka avulla voidaan vastata asianmukaisesti EU:n ja sen jäsenvaltioiden toimintapolitiikan kehitykseen ja rahoitustarpeisiin. Tämä koskee erityisesti niitä jäsenvaltioita, joihin kohdistuu jatkuvasti voimakkaita muuttopaineita niiden ulkorajoilla. 
            
            
               Euroopan komission 13. toukokuuta 2015 esittämässä
                  2
                ja Eurooppa-neuvoston 25. ja 26. kesäkuuta 2015 hyväksymässä
                  3
                Euroopan muuttoliikeagendassa esitettiin tähän liittyen joukko lyhyen ja pitkän aikavälin toimenpiteitä, joihin kuului muun muassa Euroopan yhteisen turvapaikkajärjestelmän tehokas täytäntöönpano. Tältä osin viitataan muun muassa vastaanotto-olosuhteiden parantamiseen, jotta turvapaikanhakijoiden perusoikeuksien suojelua voitaisiin vahvistaa siten, että erityistä huomiota kiinnitetään muita heikommassa asemassa olevien ryhmien tarpeisiin. Asetuksen (EU) N:o 516/2014 3 artiklan 2 kohdan mukaan turvapaikka-, maahanmuutto- ja kotouttamisrahaston olisi vahvistettava ja kehitettävä yhteisen turvapaikkajärjestelmän kaikkia näkökohtia. 
            
            
               Eurooppa-neuvosto toisti 28. kesäkuuta 2018 antamissaan päätelmissä, että tällaisia pyrkimyksiä on tarpeen tukea, ja katsoi, että EU:n alueelle olisi perustettava ”valvottuja keskuksia” vapaaehtoiselta pohjalta.
            
            
               Ottaen huomioon edellä mainitut EU:n poliittiset painopisteet sekä turvapaikka-, maahanmuutto- ja kotouttamisrahaston yleiset ja erityiset tavoitteet asetuksen (EU) N:o 514/2014 15 artiklan mukaisesti toteutettu jäsenvaltioiden kansallisten ohjelmien väliarviointi osoitti, että jäsenvaltiot ja erityisesti ne jäsenvaltiot, joiden ulkorajoilla esiintyy voimakkaita muuttopaineita, tarvitsevat lisää rahoitusta. 
            
            
               Nämä tarpeet liittyvät erityisesti vastaanotto-, majoitus- ja säilöönottotiloihin ja niihin liittyviin palveluihin kansainvälistä suojelua hakeville henkilöille tai muille kolmansien maiden kansalaisille, jotka oleskelevat jäsenvaltiossa eivätkä täytä tai eivät enää täytä jäsenvaltioon tulon ja/tai siellä oleskelun edellytyksiä, sekä kansainvälistä suojelua saavien henkilöiden asumistukeen. 
            
            
               Tällaiset rahoitustarpeet olisi katettava mahdollisuuksien mukaan käyttämällä tarkoitukseen parhaiten sopivaa rahoitusvälinettä. 
            
            
               Näiden rahoitustarpeiden erityispiirteet huomioon ottaen sopiva väline ei ole jäsenvaltioiden kansallisten ohjelmien rahoituksen täydentäminen kunkin jäsenvaltion perusosuuden määrittämisessä käytetyllä jakomenetelmällä, koska se ei mahdollistaisi rahoituksen kohdentamista erityisesti niiden jäsenvaltioiden osalta havaittuihin tarpeisiin, joihin kohdistuu suuria muuttopaineita.
            
            
               Myöskään hätäavun käyttö ei ole sopivin vaihtoehto, koska se edellyttää periaatteessa hyvin erityisiä olosuhteita eli asetuksen (EU) N:o 516/2014 2 artiklan k alakohdassa määriteltyä hätätilannetta. Lisäksi hätäavun kautta myönnettävä rahoitus on hankekohtaista ja kestoltaan rajattua toisin kuin kansallisen ohjelman kautta myönnettävä rahoitus, joka on monivuotista. 
            
            
               Rahoituksen kohdentaminen erityistoimilla, joita hallinnoidaan yhteistyössä jäsenvaltioiden kanssa, mahdollistaa rahoituksen joustavamman mukauttamisen kunkin tilanteen dynamiikan ja erityispiirteiden mukaisesti, sillä erityistoimien kautta jäsenvaltioille voidaan ohjata turvapaikka-, maahanmuutto- ja kotouttamisrahastosta lisärahoitusta, jota kulloinkin tarvitaan tietyn toiminnan tukemiseen. Koska edellä mainitut lisätukea tarvitsevat toimintamuodot ovat luonteeltaan hyvin erityislaatuisia, erityistoimia pidetään tarkoituksenmukaisimpana rahoitusvälineenä. 
            
            
               Liitteessä II oleva luettelo erityistoimista sisältää kuusi valtioiden välistä erityistoimea ja kaksi kansallista toimea, jotka toteutetaan yhteistyössä UNHCR:n kanssa. 
            
            
               Koska nykyisten erityistoimien kautta ei voida tukea väliarvioinnin yhteydessä todetun kaltaista toimintaa, asetuksen (EU) N:o 516/2014 asiaa koskevaan liitteeseen on tarpeen sisällyttää tähän sopiva uusi erityistoimi. 
            
            
               Ehdotettavalla uudella erityistoimella voitaisiin edistää muuttovirtojen tehokasta hallintaa turvapaikka-, maahanmuutto- ja kotouttamisrahaston yleistavoitteen mukaisesti ja samalla tehostaa jäsenvaltioiden yhteisvastuullisuutta, mikä on yksi rahaston nimenomaisista erityistavoitteista. Lisäksi tämä uusi erityistoimi on sopusoinnussa niiden Euroopan muuttoliikeagendassa esitettyjen toimenpiteiden kanssa, joilla pyritään varmistamaan Euroopan yhteisen turvapaikkajärjestelmän tehokas täytäntöönpano.
            
            
               Turvapaikka-, maahanmuutto- ja kotouttamisrahaston oikeusperustan mahdollistama erityistoimien luettelon muuttaminen jäsenvaltioiden erityistarpeisiin vastaamiseksi tarjoaa myös mahdollisuuden vahvistaa EU:n lisäarvoa muuttovirtojen hallinnassa. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Parempaa sääntelyä koskevien sääntöjen ja asetuksen (EU) N:o 516/2014 johdanto-osan 51 kappaleen mukaisesti komission olisi delegoituja säädöksiä valmistellessaan kuultava kaikkien jäsenvaltioiden asiantuntijoita. Asiaa käsittelevä asiantuntijatason kokous oli tarkoitus järjestää 6. kesäkuuta 2018. Koska kokoukseen ilmoittautui erittäin vähän osanottajia, se peruutettiin ja kuuleminen järjestettiin kirjallisella menettelyllä 4. ja 20. kesäkuuta 2018 välisenä aikana. 
            
         
         
            
               Jäsenvaltioiden asiantuntijoilta saadut huomautukset otettiin asianmukaisesti huomioon komission delegoitua asetusta koskevassa luonnoksessa. 
            
            
               Komission sisäisen lausuntokierroksen jälkeen tarjottiin mahdollisuus palautteen antamiseen parempaa sääntelyä koskevien sääntöjen mukaisesti. Palautteen antamiseen varattu aika päättyi 22. lokakuuta 2018. Huomautuksia ei saatu.
            
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komissio valtuutetaan asetuksen (EU) N:o 516/2014 16 artiklan 2 kohdassa antamaan delegoituja säädöksiä, joilla muutetaan erityistoimien luettelon sisältävää kyseisen asetuksen liitettä II.
            
            
               Asetuksen (EU) N:o 516/2014 26 artiklassa säädetään siirretyn säädösvallan käyttämisestä ja erityisesti edellytyksistä, joiden mukaisesti komissiolle siirretään valta antaa delegoituja säädöksiä.
            
            
               
            
            
               KOMISSION DELEGOITU ASETUS (EU) …/…,
            
            
               annettu 14.12.2018,
            
            
               turvapaikka-, maahanmuutto- ja kotouttamisrahaston perustamisesta annetun Euroopan parlamentin ja neuvoston asetuksen (EU) N:o 516/2014 liitteen II muuttamisesta
               
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 516/2014
                  4
                ja erityisesti sen 16 artiklan 2 kohdan,
            
            
               sekä katsoo seuraavaa:
            
            
               (1)Asetuksen (EU) N:o 516/2014 15 artiklan 1 kohdan b alakohdassa ja 16 artiklan 1 ja 3 kohdassa viitataan jäsenvaltioille osoitettaviin, erityistoimiin tarkoitettuihin määrärahoihin.
            
            
               (2)Asetuksen (EU) N:o 514/2014 15 artiklassa tarkoitetun väliarvioinnin yhteydessä todettiin, että jäsenvaltiot tarvitsevat turvapaikka-, maahanmuutto- ja kotouttamisasioihin liittyvää lisärahoitusta.
            
            
               (3)Väliarvioinnissa kävi selvästi ilmi, että rahoitustuen tarve liittyy kansainvälistä suojelua hakeville henkilöille tai kolmansien maiden kansalaisille, jotka oleskelevat jäsenvaltiossa eivätkä täytä tai eivät enää täytä jäsenvaltioon tulon tai siellä oleskelun edellytyksiä, järjestettäviin vastaanotto-, majoitus- ja säilöönottotiloihin ja niihin liittyviin palveluihin sekä kansainvälistä suojelua saavien henkilöiden asumistukeen.
            
            
               (4)Eurooppa-neuvosto on 28 päivänä kesäkuuta 2018 antamissaan päätelmissä ilmaissut uudelleen unionin tuen tällaisille toimille ja katsonut, että unionin alueelle olisi perustettava ”valvottuja keskuksia” vapaaehtoiselta pohjalta.
            
            
               (5)Asetuksen (EU) N:o 516/2014 liitteessä II olevassa erityistoimien luettelossa mainitaan kahdeksan erityistoimea, joita varten jäsenvaltiot voivat saada lisärahoitusta. Näistä erityistoimista kuusi on yhteisiä toimia, joihin osallistuu useita jäsenvaltioita.
            
         
         
            
               (6)Väliarvioinnin yhteydessä havaittuihin rahoitustarpeisiin ja toimintapolitiikan kehitykseen ei voida riittävässä määrin vastata erityistoimien nykyisen luettelon avulla. Sen vuoksi luettelon muuttaminen on paras tapa varmistaa turvapaikka-, maahanmuutto- ja kotouttamisrahaston joustava toiminta.
            
            
               (7)Asetuksen (EU) N:o 516/2014 liitteeseen II lisättävä uusi erityistoimi edistäisi muuttovirtojen tehokasta hallintaa. Se olisi sopusoinnussa asetuksen 3 artiklan 2 kohdan d alakohdassa tarkoitetun, jäsenvaltioiden yhteisvastuullisuuden tehostamista koskevan erityistavoitteen kanssa.
            
            
               (8)Jäsenvaltioiden toimintapolitiikan viimeaikaisen kehityksen ja rahoitustarpeet huomioon ottavan uuden erityistoimen lisääminen luetteloon tuottaisi merkittävää lisäarvoa, koska se lievittäisi osaltaan niihin jäsenvaltioihin kohdistuvaa painetta, joihin siirtolais- ja pakolaisvirrat vaikuttavat eniten, mikä puolestaan johtaisi paineen vähenemiseen koko unionissa.
            
            
               (9)Edellä mainitut kiireelliset rahoitustarpeet huomioon ottaen tämä erityistoimi olisi saatava nopeasti käyttöön, mistä syystä asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               (10)Sen vuoksi asetusta (EU) N:o 516/2014 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) N:o 516/2014 liitteeseen II kohta 9 seuraavasti:
            
            
               ”9. Jäsenvaltioissa, joihin kohdistuu voimakas ja suhteeton muuttopaine, kansainvälistä suojelua hakeville henkilöille tai kolmansien maiden kansalaisille, jotka oleskelevat jäsenvaltiossa eivätkä täytä tai eivät enää täytä maahantulon ja/tai maassa oleskelun edellytyksiä, tarkoitettujen riittävien vastaanotto-, majoitus- ja säilöönottotilojen ja niihin liittyvien palveluiden perustaminen, kehittäminen ja ylläpito sekä kansainvälistä suojelua saavien henkilöiden asumistuki, myös jäsenvaltion perustamissa ”valvotuissa keskuksissa.”
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Brysselissä 14.12.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 516/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta (EUVL L 150, 20.5.2014, s. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        Asiak. EUCO 22/15 CO EUR 8 CONCL 3.
               
               
                  
                     (4)
                  
                        EUVL L 150, 20.5.2014, s. 168.